Rapport mill-Kummissjoni - Progress lejn il-kisba ta’ l-objettivi ta’ Kjoto (meħtieġ skond id-Deċiżjoni 280/2004/KE tal-Parlament Ewropew u tal-Kunsill li tikkonċerna l-mekkaniżmu għall-monitoraġġ ta’ l-emissjonijiet ta’ gass serra tal-Komunità u biex jiġi implimentat il-Protokoll ta’ Kjoto) {SEC(2006) 1412} /* KUMM/2006/0658 finali */





[pic] | KUMMISSJONI TAL-KOMUNITAJIET EWROPEJ | Brussel 27.10.2006 KUMM(2006) 658 finali RAPPORT MILL-KUMMISSJONI PROGRESS LEJN IL-KISBA TA’ L-OBJETTIVI TA’ KJOTO (meħtieġ skond id-Deċiżjoni 280/2004/KE tal-Parlament Ewropew u tal-Kunsill li tikkonċerna l-mekkaniżmu għall-monitoraġġ ta’ l-emissjonijiet ta’ gass serra tal-Komunità u biex jiġi implimentat il-Protokoll ta’ Kjoto) {SEC(2006) 1412} WERREJ 1. Sommarju 3 2. Il-progress attwali - 1990-2004 5 2.1 Xejriet ta’ l-emissjonijiet ta’ gassijiet ta’ effett ta’ serra ( GHG ) 5 2.2. Intensitajiet ta’ l-emissjonijiet tal-gassijiet ta’ effett ta’ serra fl-2004. 6 2.3 Emissjonijiet tal- GHG fl-2004 mqabbla ma’ l-2003 6 2.4 Ix-xejriet ta’ l-emissjonijiet fis-setturi ekonomiċi ewlenin 7 3. Il-Progress Imbassar 1990-2008/2012 11 3.1 It-tbassir mill-Istati Membri 11 3.1.1 L-UE ta’ 25 Stat Membru 11 3.1.3 L-UE ta' 10 Stati Membri 13 3.1.4 Il-pajjiżi li se jissieħbu u l-pajjiżi kandidati 13 3.2 L-implimentazzjoni tal-Programm Ewropew dwar il-Bidla Klimatika ( ECCP ) 13 3.3 L-implimentazzjoni ta’ l-Iskema ta’ l-UE ta’ l-Iskambju tal-Kwoti ta’ l-Emissjonijiet ( ETS ) 14 3.4 L-użu mbassar tal-mekkaniżmi ta’ Kjoto 15 3.5 L-użu mbassar tal-bjar tal-karbonju 15 1. SOMMARJU Skond il-Protokoll ta’ Kjoto, il-Komunità Ewropea (KE) qablet li tnaqqas l-emissjonijiet ta’ gassijiet ta’ effett ta’ serra ( GHG ) tagħha bi 8% sa l-2008-12, mil-livelli fis-sena bażi [1]. It-total ta’ emissjonijiet ta’ GHG fl-UE-15, ibbażat fuq l-aħħar dejta disponibbli fl-inventarju (2004), mingħajr l-Użu ta’ l-Art, it-Tibdil fl-Użu ta’ l-Art u l-Forestrija ( Land Use Change and Forestry LULUCF ) huwa ta’ 9% inqas, u b’ LULUCF 3.0% inqas, mis-sena bażi. Meta mqabbla ma’ l-2003, l-emissjonijiet tal- GHG fl-UE-15 żdiedu b’0.3% fl-2004. Id-dejta dwar it-tbassir ibbażata fuq is-sottomissjonijiet ta’ l-Istati Membri sas-6 ta’ Ġunju, tindika li l-KE se tilħaq il-mira ta’ Kjoto tagħha iżda biss bil-kundizzjonijiet li: - il-miżuri addizzjonali kollha li attwalment qed jiġu diskussi[2] fuq livell Ewropew jew dak nazzjonali jiddaħħlu fis-seħħ b’mod sħiħ u fil-ħin sabiex jinfluwenzaw l-emissjonijiet matul il-perjodu ta’ impenn - il-mekkaniżmi ta’ Kjoto se jintużaw sal-massimu ppjanat - it-tneħħija ta’ attivitajiet ta’ l-Artikolu 3.3 u 3.4 (bjar tal-karbonju) tikkontribwixxi sal-punt imbassar mill-Istati Membri Id-diverġenza bejn l-emissjonijiet imbassra u dawk attwali tindika b’mod ċar li l-Istati Membri jeħtieġu jħaffu l-isforzi tagħhom fl-implimentazzjoni ta’ politiki u miżuri kif ippjanat. Waħda mis-sisien tal-politika ta’ l-UE tal-bidla fil-klima hija l-Iskema ta’ l-UE ta’ l-Iskambju tal-Kwoti. Attwalment, l-Istati Membri jinsabu fil-proċess li jressqu t-tieni mill-Pjanijiet ta’ Allokazzjoni Nazzjonali ( NAPs ) tagħhom li se jkopri l-perjodu 2008-2012. F’inqas minn sentejn qabel il-bidu ta’ l-ewwel perjodu ta’ impenn ta’ Kjoto, huwa ta’ importanza kruċjali li l-Istati Membri jużaw in- NAPs tagħhom sabiex jiżguraw li huma se jilħqu l-obbligi ta’ tnaqqis tagħhom. [pic] Tabella 1: L-emissjonijiet attwali u dawk imbassra għall-UE-25 u l-UE-15 Fl-2004, it-total ta’ emissjonijiet ta’ GHG ta’ l-UE-25[3] kien ta’ 7.3% taħt il-livelli tas-sena ta' bażi mingħajr emissjonijiet u t-tneħħija b’ LULUCF . L-emissjonijiet ta’ gassijiet ta’ effett ta’ serra ta’ l-UE-25 għolew fl-2004 għat-tieni sena konsekuttiva b’0.4% meta mqabbla ma’ l-2003 u issa qegħdin fl-iktar livell għoli mill-1997, meta ġie adottat il-Protokoll ta’ Kjoto. Sa l-2010, huwa mbassar li t-total ta’ l-emissjonijiet ta’ GHG ta’ l-UE-25 se jkun ta’ madwar 4.6% taħt il-livelli tas-sena bażi meta tqiesu l-politiki u l-miżuri domestiċi kollha eżistenti li diġà qed jiġu diskussi. It-tnaqqis imbassar huwa ta’ 8.1% b’politiki u miżuri domestiċi addizzjonali li huma diġà ppjanati u 10.8% meta jitqiesu l-mekkaniżmi ta’ Kjoto u l-bjar tal-karbonju. Sa l-2010, żewġ Stati Membri mill-UE-15 , l-Iżvezja u r-Renju Unit, qegħdin fi triqithom biex jiksbu l-miri fl-2010 bl-użu tal-politiki u l-miżuri domestiċi eżistenti biss. Barra minn hekk, huwa mbassar li 6 Stati Membri se jilħqu l-miri tagħhom bil-politiki u l-miżuri domestiċi addizzjonali li diġà hemm diskussjoni għaddejja dwarhom, l-użu tal-mekkaniżmi ta’ Kjoto u l-bjar tal-karbonju. Seba’ Stati Membri (l-Awstrija, il-Belġju, id-Danimarka, l-Irlanda, l-Italja, il-Portugall u Spanja) ibassru li mhux se jilħqu l-miri tagħhom lanqas bl-użu tal-miżuri kollha inklużi. Se jkollhom jidentifikaw politiki u miżuri oħrajn għat-tnaqqis ta’ l-emissjonijiet[4]. Sa l-2010, huma mbassar li t-tmien Stati Membri ġodda kollha se jilħqu u iktar minn hekk se jkunu iktar milli konformi mal-miri ta’ Kjoto tagħhom bil-politiki u l-miżuri domestiċi eżistenti. Madankollu, f’bosta pajjiżi, l-emissjonijiet se jiżdiedu bejn l-2004 u l-2010. Is-Slovenja tbassar li se tilħaq il-mira ta’ Kjoto tagħha b’politiki u miżuri addizzjonali diskussi u l-bjar tal-karbonju. 2. IL-PROGRESS ATTWALI - 1990-2004 2.1 Xejriet ta’ l-emissjonijiet ta’ gassijiet ta’ effett ta’ serra ( GHG ) Skond il-mekkaniżmu ta’ monitoraġġ ta’ l-UE, l-Istati Membri kollha ta’ l-UE-15 pprovdew dejta dwar il- GHG għall-inventarju għall-perjodu bejn l-1990 u l-2004 għall-gassijiet kollha. Tliet Stati Membri għandhom xi lakuni jew għal xi ftit snin jew għal xi gassijiet (il-Greċja, l-Irlanda, il-Lussemburgu). Il-biċċa l-kbira ta’ l-Istati Membri pprovdew dejta dwar il- GHG għall-inventarju għall-perjodu bejn l-1990 u l-2004. Għal ħafna, ir-rapporti dwar il-gassijiet fluworinati għadhom mhux lesti. L-Istati Membri juru varjazzjonijiet kbar bejn ix-xejriet ta’ l-emissjonijiet tal- GHG . L-emissjonijiet tal- GHG ta’ l-Unjoni Ewropea in ġenerali huma ddominati mill-iktar żewġ emittenti kbar, il-Ġermanja u r-Renju Unit, li huma responsabbli għal madwar terz tat-total ta’ l-emissjonijiet tal- GHG fl-UE-25. Dawn iż-żewġ Stati Membri kisbu tnaqqis totali ta’ l-emissjonijiet tal- GHG ta’ 316-il miljun tunnellata meta mqabbel ma’ l-1990. L-Italja u Franza huma t-tielet u r-raba’ l-ikbar emittenti b’sehem ta’ 12% u 11% rispettivament. L-emissjonijiet tal- GHG ta’ l-Italja fl-2004 kienu madwar 12% fuq il-livelli ta’ l-1990. L-emissjonijiet tal- GHG ta’ l-Italja żdiedu mill-1990 primarjament bit-trasport bl-art, l-elettriċità u il-produzzjoni tas-sħana u l-irfinar tal-petrol. Fl-2004, l-emissjonijiet ta’ Franza kienu ta’ 1% taħt il-livelli ta’ l-1990. Fi Franza, tnaqqis kbir inkiseb fl-emissjonijiet ta’ l-N2O mill-produzzjoni ta’ l-aċidu adipiku, iżda l-emissjonijiet tas-CO2 mit-trasport bl-art żdiedu b’mod konsiderevoli bejn l-1990 u l-2004. Spanja u l-Polonja huma l-ħames u s-sitt l-ikbar emittenti fl-UE-25 kull wieħed responsabbli għal madwar 9% u 8% tat-total ta’ emissjonijiet tal- GHG ta’ l-UE-25 rispettivament. Spanja żiedet l-emissjonijiet bi 48% bejn l-1990 u l-2004. Dan ġara l-iktar minħabba żidiet fl-emissjonijiet mit-trasport bl-art, l-elettriċità u l-produzzjoni tas-sħana, u l-industriji tal-manifattura. Il-Polonja naqqset l-emissjonijiet tal- GHG b’16% bejn l-1990 u l-2004 (-32% mis-sena bażi, li hi l-1988 fil-każ tal-Polonja). Il-fatturi ewlenin għat-tnaqqis ta’ l-emissjonijiet fil-Polonja – bħalma hu l-każ ta’ l-Istati Membri l-ġodda l-oħra – kienu t-tnaqqis ta’ l-industrija li ma tużax l-enerġija b’mod effikaċi u r-ristrutturar ġenerali ta’ l-ekonomija lejn tmien it-Tmeninijiet (1980) u fil-bidu tad-Disgħinijiet (1990). L-eċċezzjoni notevoli kienet it-trasport (speċjalment it-trasport bl-art) fejn l-emissjonijiet żdiedu b’madwar 16%. Fl-2004, 10 Stati Membri kellhom emissjonijiet tal- GHG ‘il fuq mil-livelli tas-sena bażi filwaqt illi t-13-il Stat Membru li jifdal kellhom emissjonijiet taħt il-livelli tas-sena bażi (Ċipru u Malta m’għandhomx mira ta’ Kjoto). It-tibdil fil-perċentwal ta’ l-emissjonijiet tal- GHG mis-sena bażi għall-2004 jifrex minn – 60% (il-Litwanja) sa + 48% (Ċipru u Spanja). Is-sehem ta’ l-Istati Membri l-ġodda fit-total ta’ emissjonijiet fl-2004 kien ta’ 15%. 2.2. Intensitajiet ta’ l-emissjonijiet tal-gassijiet ta’ effett ta’ serra fl-2004. Fl-UE-25, l-emissjonijiet annwali tal- GHG per capita naqsu b’tunnellata mill-1990 sa l-2004 li tikkorrispondi għal tnaqqis ta’ 9%. Fl-UE-15, l-emissjonijiet tal- GHG per capita naqsu b’madwar 6% l-iktar minħabba tnaqqis fil-Ġermanja u r-Renju Unit. Minkejja t-tnaqqis sostanzjali li jisboq dak ta’ l-UE -15, l-emissjonijiet per PGD ta’ l-Istati Membri l-ġodda ta’ l-UE jibqa’ ogħla mill-medja ta’ l-UE-15. Dan jindika potenzjal fl-Istati Membri l-ġodda għat-tkabbir ekonomiku biex ikomplu jitnaqqsu l-emissjonijiet tal- GHG . L-emissjonijiet tal- GHG per PGD għall-UE-15 naqsu b’25% fil-perjodu ta’ bejn 1990 u l-2004. Dan it-tnaqqis kontinwu jindika diżakkopjament ta’ l-emissjonijiet tal- GHG mit-tkabbir ekonomiku. Tabella 2: L-emissjonijiet tal- GHG , PGD, il-konsum ta’ l-enerġija u l-emissjonijiet tas-CO 2 għall-UE-15 [pic] 2.3 Emissjonijiet tal- GHG fl-2004 mqabbla ma’ l-2003 Iż-żieda fl-emissjonijiet tal- GHG fl-2003-2004 seħħet primarjament minħabba: a) emissjonijiet tas-CO2 ogħla mit-trasport bl-art (+1.5%), il-produzzjoni tal-ħadid u ta’ l-azzar (+5.4%), u l-irfinar taż-żejt (+3.3%), u b) emissjonijiet ogħla ta’ l- HFC mit-tkessiħ u l-arja kundizzjonata (+12.1%). Fit-trasport bl-art, iż-żieda sostanzjali tas-CO2 mill-konsum tad-diżil (+5%) kienet ikkumpensata biss parzjalment mit-tnaqqis tas-CO2 mill-konsum tal-gażolina (-3.2%). Tnaqqis sostanzjali fil- GHG bejn l-2003 u l-2004 ġie nnotat f’dawn li ġejjin fost oħrajn: a) emissjonijiet tas-CO2 mid-djar u s-servizzi (-1.4%) u l-elettriċità u l-produzzjoni tas-sħana (-0.3%) u b) emissjonijiet tas-CH4 mill-miżbliet (-4.3%), tħaffir għall-faħam u l-immaniġġjar tiegħu (-16.5%). Bejn l-2003 u l-2004, Spanja u l-Italja esperjenzaw l-ikbar żidiet fl-emissjonijiet f’termini assoluti. Iż-żidiet fl-emissjonijiet Spanjoli seħħew primarjament minħabba s-CO2 mill-elettriċità u l-produzzjoni tas-sħana, il-konsum ta’ l-enerġija fl-industrija tal-manifattura oħra, it-trasport bl-art, il-produzzjoni tal-ħadid u l-azzar. Iż-żieda qawwija mill-elettriċità u l-produzzjoni tas-sħana tirrifletti żieda qawwija fil-produzzjoni ta’ l-elettriċità termika parzjalment minħabba ġenerazzjoni baxxa ta’ enerġija mill-ilma. Fl-Italja, l-emissjonijiet tas-CO2 żdiedu l-iktar mill-irfinar taż-żejt u t-trasport bl-art. Fuq nota pożittiva, l-2004 rat tnaqqis fl-emissjonijiet mill-Ġermanja, id-Danimarka u l-Finlandja. It-tnaqqis fl-emissjonijiet Ġermaniżi seħħ primarjament fis-CO2 mid-djar u s-servizzi u l-elettriċità pubblika u l-produzzjoni tas-sħana, filwaqt illi l-emissjonijiet tas-CO2 mill-produzzjoni tal-ħadid u l-azzar żdiedu. It-tnaqqis fl-emissjonijiet Daniżi u Finlandiżi seħħ primarjament minħabba s-CO2 mill-elettriċità u l-produzzjoni tas-sħana li jirrifletti produzzjoni ogħla ta’ enerġija mill-ilma fis-suq ta’ l-elettriċità Nordiku. 2.4 Ix-xejriet ta’ l-emissjonijiet fis-setturi ekonomiċi ewlenin L-iktar settur importanti huwa dak ta’ l-‘Enerġija’ (inkluż it-trasport) li fl-2004 kien responsabbli minn 80% tat-total ta’ emissjonijiet ta’ l-UE-15,,żieda ta’ 3.8% meta mqabbel ma’ l-1990. It-trasport huwa responsabbli minn 24% ta’ l-emissjonijiet relatati ma’ l-enerġija. Warajh jiġu dak ta’ l-‘Agrikoltura’ responsabbli minn 9% ta’ l-emissjonijiet u s-settur tal-‘Proċessi industrijali’ responsabbli minn 8%. Iż-żieda ta’ l-2004 fl-emissjonijiet ta’ l-UE-15 seħħ l-iktar minħabba emissjonijiet ogħla tas-CO2 mit-trasport bl-art, il-produzzjoni tal-ħadid u l-azzar u l-irfinar taż-żejt, kif ukoll żieda fl-emissjonijiet tal-karbonji idrofluworidi ( HFCs ) mit-tkessiħ u l-arja kundizzjonata. Fuq nota pożittiva, kien hemm tnaqqis fl-emissjonijiet tal-metanu mill-miżbliet u mit-tħaffir għall-faħam u l-immaniġġjar tiegħu. Iż-żieda fl-2004 fis-settur ta’ l-enerġija seħħet minħabba t-trasport bl-art filwaqt illi l-emissjonijiet tas-CO2 mid-djar u s-servizzi u mill-elettriċità u l-produzzjoni tas-sħana naqsu. Iż-żieda fis-settur ta’ l-enerġija fl-2004 ġiet ikkumpensata bit-tnaqqis fil-kategoriji tas-sorsi l-oħrajn kollha: emissjonijiet mis-settur tal-‘Proċessi industrijali’ naqsu b’16%, emissjonijiet mill-‘Agrikoltura’ b’10%, emissjonijiet mis-settur ta’ l-‘Iskart’ bi 33% u emissjonijiet mis-‘Solventi u użu ieħor ta’ prodotti’ b’20% meta mqabbla ma’ l-1990. Tabella 3: Il-bidla fl-UE-15 fl-emissjonijiet tal- GHG settur b’settur bejn is-sena bażi u l-2004, tbassir settorjali b’miżuri eżistenti u addizzjonali, sena bażi 2010, u sehem is-setturi fl-2004 [pic] [pic] Sors: AAE. Il-provvista u l-użu ta’ l-enerġija, minbarra t-trasport - Bejn l-1990 u l-2004, l-emissjonijiet tas-CO2 mill-elettriċità pubblika u l-produzzjoni tas-sħana żdiedu b’6% minħabba żieda ta’ 35% fil-produzzjoni ta’ l-elettriċità f’impjanti ta’ l-enerġija termiċi. - Bejn l-1990 u l-2004, iż-żieda fid-domanda għall-enerġija qabżet iż-żieda ta’ l-emissjonijiet fl-istati kollha ta’ l-UE ta’ 15-il Stat Membru. L-Iżvezja, Franza u r-Renju Unit kienu dawk bl-ikbar suċċess fil-kisba tad-diżakkopjament tal-livelli ta’ l-emissjonijiet mid-domanda. Fil-Ġermanja u r-Renju Unit, it-tnaqqis fl-emissjonijiet seħħ l-iktar minħabba l-effiċjenza mtejba fl-impjanti ta’ l-enerġija mħaddma bil-faħam fil-Ġermanja u minħabba l-bidla mill-faħam għall-gass fil-produzzjoni ta’ l-enerġija fir-Renju Unit. Id-diżakkopjament eċċezzjonali tal-produzzjoni ta’ l-enerġija termika minn ma’ l-emissjonijiet tas-CO2 fl-Iżvezja seħħ primarjament minħabba l-bidla lejn il-bijomassa. - Fuq xejriet attwali, l-elettriċità minn sorsi ta’ l-enerġija rinnovabbli probabbli se tikseb sehem ta’ 19% sa l-2010. Il-mira ta’ l-enerġija rinnovabbli hija ta’ 22% ta’ konsum gross ta’ l-elettriċità għall-UE-15 u ta’ 21% tal-konsum gross ta’ l-elettriċità għall-UE-25. - Fl-UE-15, is-sehem tal-produzzjoni kkumbinata tas-sħana u l-enerġija ( CHP ) fil-produzzjoni totali ta’ l-elettriċità niżlet minn 10% fis-sena 2000 għal 9% fl-2002. - L-emissjonijiet tas-CO2 mid-djar żdiedu bi 3% mill-1990 sa l-2004 filwaqt illi n-numru ta’ djar żdiedu bi 12% sas-sena 2000. Għalhekk, dan juri xi ftit diżakkopjament. Id-Danimarka, il-Finlandja u l-Iżvezja naqqsu b’mod eċċezzjonali l-użu tal-fjuwil domestiku li kien ir-riżultat taż-żieda fit-tisħin distrettwali. Fil-Ġermanja, it-titjib fl-effiċjenza permezz ta’ l-iżolament termiku tal-bini u l-bidla fil-fjuwil b’mod partikolari fid-djar tal-Ġermanja tal-Lvant, il-produzzjoni ta’ l-enerġija termiku permezz tax-xemx u t-tisħin distrettwali permezz tal-bijomassa kien responsabbli bil-bosta għat-tnaqqis tas-CO2 mid-djar. It-Trasport - Bejn l-1990 u l-2004, l-emissjonijiet tal- GHG ta’ l-UE-15 mit-trasport domestiku żdiedu b’26% b’emissjonijiet mit-trasport bl-art jiżdied ukoll b’26% matul l-istess perjodu. Il-Finlandja, il-Ġermanja, l-Iżvezja u r-Renju Unit biss raw żieda żgħira fl-emissjonijiet mit-trasport tagħhom. - Huwa mbassar li l-emissjonijiet tal- GHG ta’ l-UE-15 mit-trasport domestiku se jiżdiedu b’35% mil-livelli ta’ l-1990 sa l-2010 bl-użu tal-politiki u l-miżuri domestiċi biss[5]. - It-trasport tal-passiġġieri bit-triq żdied b’27% bejn l-1990 u l-2004 u t-trasport tal-merkanzija bl-art b’51% bejn l-1990 u l-2003. - Il-medja ta’ l-emissjonijiet tas-CO2 mill-karozzi tal-passiġġieri ġodda tnaqqset b’madwar 12% mill-1995 sa l-2004, imma nbiegħu 21% iktar karozzi fl-istess perjodu. Għalhekk, it-titjib fl-effiċjenza tal-karozzi l-ġodda kkumpensa għal din iż-żieda. - L-emissjonijiet tas-CO2 ta’ l-UE-15 mill-avjazzjoni internazzjonali u mit-trasport marittimu (mhux indirizzati mill-Protokoll ta’ Kjoto) żdiedu b’59% bejn l-1990 u l-2004. - L-emissjonijiet mit-trasport ta’ l-UE-10 naqsu b’6% bejn il-livell tas-sena bażi u l-1995, iżda żdiedu sew wara. Sa l-2004, dawn l-emissjonijiet qabżu l-livelli tas-sena bażi bi 28%. L-Agrikoltura - L-emissjonijiet ġenerali tal- GHG mill-agrikoltura ta’ l-UE-25 niżlu bi 13% bejn l-1990 u l-2004 minkejja l-fatt li dawn żdiedu fi Spanja, il-Portugall, Ċipru, Malta u l-Polonja. Ir-raġunijiet ewlenin għat-tnaqqis fl-emissjonijiet mill-agrikoltura kienu t-tnaqqis fin-numru ta’ baqar u t-tnaqqis fl-użu tal-fertilizzanti u d-demel. - Ibbażati fuq il-politiki u l-miżuri eżistenti, huwa mbassar li, fl-2010, l-emissjonijiet tal- GHG ta’ l-UE-15 mill-agrikoltura se jonqsu għal 16% taħt il-livell ta’ l-1990. L-industrija (mhux relatata ma’ l-enerġija) - L-emissjonijiet tal-GHG ta’ l-UE-15 mill-proċessi industrijali (id-dijossidu tal-karbonju, l-ossidu nitruż u l-gassijiet fluworinati) tnaqqsu b’16% meta mqabbla mal-livelli tas-sena bażi. Fl-2010, huwa mbassar li se jerġgħu jogħlew b’4% taħt il-livelli tas-sena bażi bil-politiki u l-miżuri eżistenti u se jibqgħu biss kemm kemm ogħla mil-livelli ta’ l-2004 b’miżuri domestiċi addizzjonali. - Ir-raġunijiet għaż-żieda fl-emissjonijiet fl-2004, meta mqabbla ma’ l-2003, kienu ż-żidiet fil-produzzjoni tas-siment fi Franza, il-Ġermanja u l-Italja u ż-żidiet fil-konsum ta’ l- HFC mit-tagħmir tat-tkessiħ u l-arja kundizzjonata fil-Ġermanja u l-Italja. - L-emissjonijiet tal-karbonji idrofluworidi ta’ l-UE-15 mit-tkessiħ u l-arja kundizzjonata attwalment huma responsabbli għal 1% mit-total ta’ l-emissjonijiet tal- GHG ta’ l-UE-15, li żdiedu b’fattur ta’ disgħa bejn is-sena bażi u l-2004. - L-emissjonijiet ta’ l-ossidu nitruż mill-industriji kimiċi naqsu b’55% bejn l-1990 u l-2004. L-immaniġġjar ta’ l-iskart - L-emissjonijiet tas-CH4 mill-miżbliet ta’ l-UE-15 naqsu b’38% bejn l-1990 u l-2004. - Bosta mill-Istati Membri ta’ l-UE-15 naqqsu l-emissjonijiet tal- GHG tagħhom mill-immaniġġjar ta’ l-iskart bejn l-1990 u l-2004; l-Irlanda, l-Italja, il-Portugall u Spanja biss urew żidiet fl-emissjonijiet. It-tnaqqis ta’ l-emissjonijiet mill-immaniġġjar ta’ l-iskart inkiseb parzjalment permezz ta’ l-implimentazzjoni tad-direttiva ta’ l-iskart tal-miżbliet u leġiżlazzjoni simili fl-Istati Membri. - Huwa mbassar li l-emissjonijiet tal- GHG ta’ l-UE-15 mis-settur ta’ l-iskart se jkunu iktar minn 40% taħt il-livelli ta’ l-1990 sas-sena 2010 (bil-politiki u l-miżuri eżistenti). 3. IL-PROGRESS IMBASSAR 1990-2008/2012 L-evalwazzjoni fiha informazzjoni dwar il-25 Stat Membru ta’ l-UE iżda l-iktar li hija ddettaljata hija dik ta’ l-UE ta’ 15-il Stat Membru. L-evalwazzjoni dwar jekk l-Istati Membri humiex fi triqithom lejn il-kisba tal-miri tagħhom hija bbażata primarjament fuq analiżi tal-politiki u l-miżuri domestiċi fuq livell ta’ l-UE li diġà kien hemm ftehim dwarhom. Kien ipprovdut tbassir aġġornat minn 18-il Stat Membru. Informazzjoni dwar l-użu tal-mekkaniżmi flessibbli skond il-Protokoll ta’ Kjoto ġiet pprovduta minn 19-il Stat Membru (l-Ungerija, il-Polonja, il-Latvija u l-Litwanja ma ssottomettew l-ebda informazzjoni). Din is-sena għall-ewwel darba, ġew inklużi l-attivitajiet li jikkonċernaw l- LULUCF (‘il-bjar tal-karbonju’) skond l-Artikolu 3.3 u 3.4 tal-Protokoll ta’ Kjoto kif irrapurtat minn total ta’ 14-il Stat Membru. Ir-rappurtar dwar l-użu tal-bjar tal-karbonju ttejjeb b’mod sostanzjali, parzjalment permezz tad-dmirijiet ta’ rappurtar lejn l- UNFCCC fl-2006. 3.1 It-tbassir mill-Istati Membri 3.1.1 L-UE ta’ 25 Stat Membru Huwa mbassar li sas-sena 2010, it-total ta’ emissjonijiet ta’ l-UE-25, se jkun ta’ madwar 4.9% taħt il-livelli tas-sena bażi. Dan it-tbassir huwa bbażat fuq l-istimi ta’ l-Istati Membri stess li jqisu l-politiki u l-miżuri domestiċi kollha eżistenti. It-tnaqqis imbassar huwa ta’ 8.1% b’politiki u miżuri domestiċi addizzjonali li għadhom qed jiġu diskussi u 10.8% meta jitqiesu l-mekkaniżmi ta’ Kjoto u l-bjar tal-karbonju. L-emissjonijiet huma mistennija jiżdiedu bejn l-2004 u l-2010 mingħajr l-implimentazzjoni ta’ politiki u miżuri domestiċi addizzjonali. Tabella 4: Id-distanza għall-mira ta’ Kjoto li tindika l-qabża relattiva (b’eċċess jew b’insuffiċjenza) bejn it-tbassir tal- GHG għall-2010 u l-miri rispettivi għall-2010 bbażati fuq politiki u miżuri domestiċi ‘eżistenti’ jew ‘addizzjonali’, inklużi l-użu ta’ mekkaniżmi ta’ Kjoto u l-bjar tal-karbonju [pic] 3.1.2. L-UE ta' 15-il Stat Membru It-tbassir kollu bbażat fuq il-politiki u l-miżuri domestiċi eżistenti juri li l-emissjonijiet tal- GHG ta’ l-UE ta’ 15 fl-2010 se jkunu biss ta’ 6% taħt il-livelli tas-sena bażi (distanza ta’ 7.4% mill-mira ta’ Kjoto). Miżuri addizzjonali diskussi kif irrappurtati mill-Istati Membri huma miżuri li jippromwovu l-ġenerazzjoni ta’ l-elettriċità mis-sorsi ta’ l-enerġija rinnovabbli, il-koġenerazzjoni u l-effiċjenza ta’ l-enerġija. Dawn il-miżuri domestiċi addizzjonali għandhom il-potenzjal li jnaqqsu l-firda minn 4.0% għal 3.4%. Madankollu, it-tnaqqis fl-emissjonijiet permezz tal-miżuri domestiċi biss mhux se jkun biżżejjed biex titnlaħaq il-mira ta’ Kjoto. L-użu tal-mekkaniżmi ta’ Kjoto huwa mistenni li jrendi tnaqqis addizzjonali fl-emissjonijiet ta’ 2.6%. Huwa mistenni li t-tneħħija totali minħabba l-attivitajiet ta’ l-Artikolu 3.3 u 3.4 fl-UE-15 se tkun ta’ madwar 32.6 miljun tunnellata ekwivalenti ta’ CO2 fis-sena, li tikkorrispondi għal 0.8% addizzjonali. Jekk jitqiesu l-miżuri kollha, huwa maħsub li l-UE-15 se tnaqqas l-emissjonijiet tagħha b’0.8% b’hekk tilħaq il-mira ta’ Kjoto tagħha. 3.1.3 L-UE ta' 10 Stati Membri Huwa mbassar li t-total ta’ emissjonijiet mill-Istati Membri l-ġodda kollha (minbarra Ċipru u Malta li għalihom m’hemmx dejta disponibbli) se jiżdied wara l-2004 iżda xorta se jibqa’ 12% taħt il-livelli ta’ l-1990 sas-sena 2010. Ir-Repubblika Ċeka u l-Estonja biss ibassru li se jnaqqsu l-emissjonijiet bejn l-2004 u l-2010. Fl-Ungerija u l-Polonja qed jitbassar li l-emissjonijiet tal- GHG fl-2010 se jkunu ogħla mil-livelli ta’ emissjonijiet ta’ l-2004 b’mod sinifikanti. It-tbassir għall-Istati Membri l-ġodda rrappurtat hawnhekk huwa 2% inqas minn dak irrappurtat is-sena l-oħra. Il-pajjiżi kollha għandhom ippreparati politiki u miżuri biex inaqqsu l-emissjonijiet tal- GHG u sitt pajjiżi identifikaw politiki u miżuri addizzjonali. Is-Slovenja hija l-uniku pajjiż mit-8 Stati Membri ta’ l-Unjoni Ewropea li għandu l-intenzjoni juża l-mekkaniżmi ta’ Kjoto bħala pajjiż investitur, iżda għadha ma ddeċidietx dwar il-kontribuzzjoni tagħha lejn il-mira ta’ Kjoto. Bil-miżuri eżistenti u addizzjonali kif ukoll bl-attivitajiet tas-Slovenja skond l-Artikolu 3.3 u 3.4, l-UE-10 hija mistennija tikseb bil-kbir il-miri rispettivi tagħha fl-2010 b’total ta’ 163 miljun tunnellata ta’ ekwivalenti ta’ CO2, li jikkorrsipondu għal 16%. 3.1.4 Il-pajjiżi li se jissieħbu u l-pajjiżi kandidati L-emissjonijiet tal- GHG per capita naqsu b’mod sinifikanti mill-1990 sa l-2004 fil-Bulgarija u r-Rumanija u kemm kemm fir-Turkija u l-Kroazja. B’4.2 tunnellata fis-sena, l-emissjonijiet per capita tat-Turkija huma inqas min-nofs il-medja ta’ l-emissjonijiet per capita ta’ l-UE-25. Fil-pajjiżi kollha, il-livell ta’ l-emissjonijiet per PGD naqas ukoll u b’hekk jindika diżakkopjament bejn it-tkabbir ekonomiku u l-konsum tar-riżorsi. Fl-2004, il-Bulgarija, il-Kroazja u r-Rumanija kienu fi triqithom lejn il-kisba tal-miri ta’ Kjoto tagħhom. Għall-2010, it-tbassir li jqis il-politiki u l-miżuri domestiċi juri li l-Bulgarija u r-Rumanija se jilħqu bil-kbir il-miri ta’ Kjoto tagħhom. L-ebda tbassir dwar il-Kroazja ma kien disponibbli. 3.2 L-implimentazzjoni tal-Programm Ewropew dwar il-Bidla Klimatika ( ECCP ) F’Ġunju 2001, il-Programm Ewropew dwar il-Bidla Klimatika ( ECCP ) identifika numru ta’ politiki u miżuri kkoordinati u komuni fl-UE kollha (PMKK). Il-biċċa l-kbira ta’ dawn il-politiki u l-miżuri taħt l- ECCP I issa ġew implimentati. Il-Kummissjoni nediet l- ECCP II b’Konferenza għall-Partijiet Interessati li ġiet organizzata f’Ottubru 2005 fi Brussell. L-enfasi ta’ l- ECCP II qiegħda fuq ir-reviżjoni ta’ l- ECCP I, l-effiċjenza ta’ l-enerġija, il-provvista ta’ l-enerġija, l-avjazzjoni, l-agrikoltura u l-forestrija, il-gassijiet mingħajr CO2, l-iżolament tal-karbonju u l-ħażna tiegħu, is-CO2 u l-karozzi, l-avjazzjoni u r-rwol ta’ l-UE fit-tnaqqis tal-vulnerabilità u l-promozzjoni ta’ l-adattament fl-Ewropa. Tabella 1: L-effikaċja tal-politiki u l-miżuri ta’ l- ECCP I Il-Qagħda kif inhi | UE-15: Il-potenzjal għat-tnaqqis stmat (Mt. CO2 ekw.) | Implimentati bi sħiħ (Mt. CO2 ekw.) | Qed jiġu ffinalizzati (Mt. CO2 ekw.) | Il-provvista ta’ l-enerġija | 236-278 | - | 200-230 | Id-domanda għall-enerġija | 194-239 | 86 – 106 | 85-110 | It-Trasport | 152-185 | 75-80 | 72-95 | Il-gassijiet mhux CO2 | 59-62 | 41 | 18-21 | L-agrikoltura u l-Forestrija | 133 | 45 | 0 | TOTAL | 774–897 | 247–272 | 375-456 | Numru ta’ PMKK ġew adottati u issa qegħdin fi stadju avvanzat ta’ preparazzjoni u jistgħu jrendu kważi 272 MT CO 2 ekw. ta’ tnaqqis fl-emissjonijiet matul is-snin li ġejjin, kif jidher fit-Tabella 1. F’bosta Stati Membri simili, diġà kien hemm ippreparati politiki u miżuri nazzjonali simili. 3.3 L-implimentazzjoni ta’ l-Iskema ta’ l-UE ta’ l-Iskambju tal-Kwoti ta’ l-Emissjonijiet ( ETS ) Id-direttiva dwar l-iskambju tal-kwoti ta’ l-emissjonijiet hija s-sisien ta’ l- ECCP peress li ħolqot suq għall-kwoti tas-CO2 mill-1.1.2005. Tgħin biex ikun żgurat li t-tnaqqis ta’ l-emissjonijiet jseħħ fejn l-iktar huwa effiċjenti ekonomikament. Ir-rabta bejn l-iskema ta’ l-UE ta’ l-iskambju tal-kwoti ta’ l-emissjonijiet u l-mekkaniżmi ta’ Kjoto hija mmirata lejn it-tnaqqis fl-ispejjeż għal dawk il-kumpaniji li jipparteċipaw u lejn il-promozzjoni tat-trasferiment ta’ teknoloġija li ma tagħmilx ħsara lill-ambjent lill-pajjiżi b’ekonomiji fi tranżizzjoni u lill-pajjiżi li qed jiżviluppaw. Fl-ewwel sena tagħha, l- ETS ta’ l-UE kellha r-rwol importanti għas- CDM u s-suq tal- JI u attwalment hemm ħafna iktar proġetti bħal dawn mis-snin ta’ qabel. It-Tabella 5 fl-anness tipprovdi deskrizzjoni ġenerali tan-numru ta’ stallazzjonijiet, l-emissjonijiet ivverfikati tagħhom għall-2005 u l-kwoti allokati rispettivament għall-ewwel sena ta’ l-operat ta’ l- ETS ta’ l-UE kif ġie rreġistrat fir-Reġistru Komunitarju Indipendenti tat-Tranżazzjonijiet ( CITL ) fil-5 ta’ Settembru 2006. In- NAPs għall-ewwel perjodu ta’ l-impenn 2008-2012 qed jiġu evalwati matul it-tieni nofs ta’ l-2006. Il-Kummissjoni se tiżgura li n- NAPs jikkontribwixxu b’mod sinifikanti għall-kisba tal-miri ta’ Kjoto ta’ l-UE u jippermettu lill-Istati Membri jilħqu l-objettivi ta’ tnaqqis tagħhom. 3.4 L-użu mbassar tal-mekkaniżmi ta’ Kjoto Dsatax-il Stat Membru – l-Istati kollha ta’ l-UE ta’ 15 u r-Repubblika Ċeka, l-Estonja, is-Slovakkja u s-Slovenja – ipprovdew informazzjoni dwar l-użu maħsub tagħhom tal-mekkaniżmi ta’ Kjoto (Implimentazzjoni Konġunta ( JI ), Mekkaniżmu ta’ Żvilupp Nadif ( CDM ) u l-iskambju intern ta’ kwoti ta’ l-emissjonijiet biex jiksbu l-miri tagħhom għall-perjodu ta’ l-impenn 2008-2012). Għall-UE-15, l-użu maħsub tal-mekkaniżmi ta’ Kjoto minn 10 Stati Membri jammonta għal 110.6 miljun tunnellata tas-CO2 ekw. fis-sena għall-perjodu ta’ l-impenn. Dan l-ammont jikkorrispondi għal iktar minn 30% tat-total meħtieġ ta’ tnaqqis fl-emissjonijiet għall-UE-15 ta’ madwar 342 miljun tunnellata ekwivalenti tas-CO2 fis-sena matul l-ewwel perjodu ta’ l-impenn. Għaxar Stati Membri diġà allokaw riżorsi għall-użu tal-mekkaniżmi ta’ Kjoto: l-Awstrija, il-Belġju, id-Danimarka, il-Finlandja, il-Ġermanja[6], l-Irlanda, l-Italja, l-Olanda, Spanja u l-Iżvezja L-Awstrija, l-Italja, l-Olanda u Spanja allokaw l-iktar baġits kbar ta’ EUR 288 miljun, EUR 1,320 miljun, EUR 600 miljun u EUR 250 miljun, rispettivament, għall-perjodu ta’ l-impenn ta’ ħames snin. Il-baġit totali allokat mill-għaxar Stati Membri huwa ta’ madwar EUR 2,830 miljun. 3.5 L-użu mbassar tal-bjar tal-karbonju Flimkien mal-politiki u l-miżuri li jimmiraw lejn is-sorsi ta’ l-emissjonijiet tal- GHG , l-Istati Membri jistgħu jagħmlu użu mill-bjar tal-karbonju. 14-il Stat Membru pprovdew stimi preliminari ta’ l-użu maħsub tagħhom tal-bjar tal-karbonju biex jilħqu l-miri tagħhom: l-Awstrija, il-Belġju, ir-Repubblika Ċeka, id-Danimarka, il-Finlandja, l-Irlanda, l-Italja, il-Lussemburgu, l-Olanda, il-Portugall, is-Slovenja, Spanja, l-Iżvezja u r-Renju Unit. L-użu mbassar tal-bjar tal-karbonju għall-kisba tal-mira ta’ Kjoto ta’ l-UE-15 s’issa huwa relattivament żgħir, madankollu, huwa importanti biex tintlaħaq il-mira ta’ Kjoto. S’issa, għall-UE-15, hemm pjanijiet biex jitneħħa, sa l-2008-2012, ammont nett ta’ madwar 18-il miljun tunnellata CO2 fis-sena permezz tat-tisġir u t-tisġir mill-ġdid. Dawn l-istimi mhumiex daqstant ċerti anki minħabba n-nuqqas tad-dettalji dwar it-tipi ta’ bjar tal-karbonju inklużi. Din iċ-ċifra naqset b’madwar 13 Mt CO2 fis-sena mill-istima tas-sena l-oħra minħabba korrezzjonijiet mill-Irlanda u r-Renju Unit. Tnaqqis addizzjonali fl-emissjonijiet tal- GHG minn attivitajiet fl-immaniġġjar tal-foresti huwa maħsub li jammonta għal madwar 14.2 miljun tunnellata CO2 fis-sena. Flimkien ma’ dan, il-Portugall ibassar li jikseb tneħħija ta’ 0.5 Mt/sena permezz ta’ l-immaniġġjar ta’ l-uċuħ tar-raba’ u l-art għall-mergħa. Għalhekk, huwa stmat li t-tneħħija totali minħabba attivitajiet skond l-Artikolu 3.3 u 3.4 tal-Protokoll ta’ Kjoto matul il-perjodu ta’ l-impenn ta’ Kjoto se tkun ta’ 32.6 Mt CO2 fis-sena, jew bħala total, ta’ madwar 0.8% b’relazzjoni għall-mira ta’ -8% ta’ l-UE-15. Flimkien ma’ dan, is-Slovenja qed tistenna tneħħija netta ta’ madwar 0.4 miljun tunnellata ta’ ekwivalenti ta’ CO2 fis-sena. [1] Fid-Deċiżjoni tal-Kunsill (2002/358/KE), li japplika għall-UE-15 biss, id-diversi impenji ta’ l-Istati Membri huma espressi bħala tibdil fil-perċentwal mis-sena bażi. Fl-2006, il-livelli ta’ emissjoni rispettivi se jkunu espressi f’termini ta’ tunnellati ta’ CO2ekw. F’din il-konnessjoni, il-Kunsill tal-Ministri ta’ l-Ambjent u l-Kummissjoni qablu f’dikjarazzjoni konġunta, li jqisu inter alia l-assunzjonijiet fid-dikjarazzjoni tad-Danimarka għall-konklużjonijiet tal-Kunsill tas-16-17 ta’ Ġunju 1998 relatati ma’ l-emissjonijiet fis-sena bażi. [2] Waħda jew iktar minn dawn li ġejjin japplikaw għall-politiki u l-miżuri eżistenti: (a) leġiżlazzjoni nazzjonali fis-seħħ; (b) ftehim volontarju jew iktar jkunu ġew stabbiliti; (c) riżorsi finanzjarji ġew allokati; (d) riżorsi umani ġew immobilizzati; (e) deċiżjoni uffiċjali tal-gvern tkun saret u hemm impenn ċar biex titkompla l-implimentazzjoni. Politiki u miżuri addizzjonali (ippjanati) huma għażliet li għadhom taħt diskussjoni b’ċans realistiku li jiġu adottati u implimentati fil-ħin biex jinfluwenzaw l-emissjonijiet matul il-perjodu ta’ impenn. [3] L-emissjonijiet tas-sena bażi għall-analiżi f’dan ir-rapport huma kkalkulati billi jingħaddu l-emissjonijiet tas-sena bażi ta’ 23 Stat Membru peress li Malta u Ċipru m’għandhomx miri taħt il-Ftehim dwar it-tqassim ta’ l-impenn jew taħt il-Protokoll ta’ Kjoto. Dawn l-emissjonijiet tas-sena bażi ta’ l-UE-23 m’għandhom l-ebda stat ġuridiku taħt il-Protokoll ta' Kjoto u l-leġiżlazzjoni ta' l-UE attwali. [4] Ibbażat fuq l-informazzjoni disponibbli għall-Kummissjoni mis-6 ta' Ġunju 2006. Bit-tieni mill-Pjanijiet ta’ Allokazzjoni Nazzjonali skond l- ETS ta’ l-UE, l-Istati Membri se jipprovdu tbassir aġġornat u pjanijiet dwar politiki u miżuri li għandhom jiġu implimentati sabiex jilħqu l-miri tagħhom. [5] It-tbassir ta’ l-emissjonijiet tal- GHG ta’ l-UE-15 mit-trasport tal-Ġermanja mhux disponibbli, u mill-agrikoltura, il-proċessi industrijali u l-immaniġjar ta’ l-iskart kemm tal-Ġermanja kif ukoll tal-Lussemburgu mhumiex disponibbli. [6] Il-fondi pprovduti mill-Ġermanja huma għal programmi pilota. Il-Ġermanja m’għandhiex l-intenzjoni tuża l-mekkaniżmi ta’ Kjoto biex tilħaq il-miri tagħha.